Kevadel Tallinna Tondi Ärikeskuse hoovist  kommunist Hans Pöögelmanni bareljeefi teisaldanud ja Maarjamäe ajaloomuuseumisse viinud Jüri Liimile teatati täna, et tema vastu algatatud kriminaalasi kvalifitseeriti ümber väärteomenetluseks, selgub Õhtulehe poolt vahendatust.    Politseis ülekuulamisel käinud Liimi sõnul tegi uurija talle ettepaneku oma süüd tunnistada, pakkudes vastutasuks suulist noomitust. Liim märkis, et ei osanud selle peale midagi kosta, sest tema arvates tuleks nimetada väärteoks pigem Eesti rahvavaenlase bareljeefi  püstitamine, vahendab Kanal 2 uudistesaade "Reporter".    "Kas ma siis tõesti tõstan Pöögelmanni ees käed püsti? Ei tõsta!".    Ta lisas, et jätkab igal juhul Eesti pinnale unustatud punamonumentide koristamist.    "Mind hämmastab kuidas on Eesti Vabariigis taoline asi võimalik? Kas ma panen ka Hitleri või Stalini kuhugi püsti, ütlen, et see on minu oma ja ongi kõik?" küsis Liim.    Tondil Audentese eraülikooli kõrval asunud Tallinna sõjakoolis õppinud Nõukogude vene  sõjaametnikele (keda rahvusvahelise kombe kohaselt meelitavalt ohvitserideks nimetatakse) pühendatud ausamba teisaldamine Liimile süüdistust ei toonud, kuna selle omanikku ei õnnestunud politseinikel kindlaks teha.  Küll aga kinnitas Tondi Elektroonika juhataja Uno Abru, et Pöögelmanni kuju kuulub talle ja ta nõuab seda tagasi.